### NN 52/2025 (21.3.2025.), Rješenje Visokog upravnog suda Republike Hrvatske poslovni broj: Usoz-172/2024-5 od 27. veljače 2025.

VISOKI UPRAVNI SUD REPUBLIKE HRVATSKE

689

RJEŠENJE

Visoki upravni sud Republike Hrvatske u vijeću sastavljenom od sutkinja toga suda dr. sc. Sanje Otočan, predsjednice vijeća, Senke Orlić-Zaninović, Blanše Turić, Ljiljane Karlovčan-Đurović i Radmile Bolanča Vuković, članica vijeća uz sudjelovanje više sudske savjetnice Ane Matacin, zapisničarke, u postupku ocjene zakonitosti općeg akta pokrenutog po zahtjevu udruga građana »Vlasnici zemljišta na Marjanu«, Split, Varaždinska 49, OIB: 68130933444 i »Udruga Merjan«, Split, Meštrovićevo šetalište 51, OIB: 21837177215, koje zastupaju opunomoćenici Mijo Jeličić i Marina Bosnić, odvjetnici u Odvjetničkom društvu Jeličić & partneri d.o.o., Split, Kliška 29, OIB: 34488487135, rješavajući o prijedlogu za obustavu izvršenja općeg akta, na sjednici vijeća održanoj 27. veljače 2025.

riješio je

I. Obustavlja se izvršenje Odluke o ograničenju korištenju prometnica u Park-šumi Marjan (»Službeni glasnik Grada Splita«, 67/24.).

II. Obustava izvršenja iz točke I. izreke ovog rješenja traje do donošenja odluke Visokog upravnog suda Republike Hrvatske u postupku ocjene zakonitosti Odluke o ograničenju korištenju prometnica u Park-šumi Marjan (»Službeni glasnik Grada Splita«, 67/24.).

Obrazloženje

1. Udruga »Vlasnici zemljišta na Marjanu«, Split i »Udruga Merjan«, Split podnijele su ovome Sudu zahtjev za ocjenu zakonitosti Odluke o ograničenju korištenju prometnica u Park-šumi Marjan (»Službeni glasnik Grada Splita«, 67/24.; u daljnjem tekstu: Odluka).

2. Podnositelji smatraju da je osporavana Odluka nesuglasna s Ustavom Republike Hrvatske (»Narodne novine«, 56/90., 135/97., 113/00., 28/01., 76/10. i 5/14. – odluka Ustavnog suda Republike Hrvatske), Konvencijom za zaštitu ljudskih prava i temeljnih sloboda (»Narodne novine – Međunarodni ugovori«, 18/97., 6/99. – pročišćeni tekst, 8/99. – ispravak, 14/02., 1/06. i 13/17.), sa Zakonom o sigurnosti prometa na cestama (»Narodne novine«, 67/08., 48/10., 74/11., 80/13., 158/13., 92/14., 64/15., 108/17., 70/19., 42/20., 85/22., 114/22. i 133/23.; u daljnjem tekstu: ZSPNC), Zakonom o komunalnom gospodarstvu (»Narodne novine«, 68/18., 110/18. i 32/20.), Zakonom o vlasništvu i drugim stvarnim pravima (»Narodne novine« , 91/96., 68/98., 137/99., 22/00., 73/00., 114/01., 79/06., 141/06., 146/08., 38/09., 153/09. i 143/12.), Zakonom o općem upravnom postupku (»Narodne novine« , 49/09. i 110/21.), Zakonom o pravu na pristup informacijama (»Narodne novine« , 25/13., 85/15. i 69/22.; u daljnjem tekstu: ZPPI).

2.1. Među brojnim, različitim prigovorima koji se odnose i na formalnu i na materijalnu nezakonitost osporene Odluke, valja izdvojiti one koji se odnose na to da osporena Odluka nije donesena na temelju valjane pravne osnove, da Odluka prelazi okvire suglasnosti nadležnog ministarstva odnosno da je u nesuglasju s tom suglasnošću, da je riječ o nedopuštenom ograničenju ustavnog i konvencijskog jamstva prava vlasništva odnosno prava na mirno uživanje vlasništva, da je Odluka diskriminatorna jer bez opravdanog razloga jednu skupinu osoba stavlja u nepovoljan položaj te da prije donošenja osporene Odluke nije provedeno savjetovanje sa zainteresiranom javnošću u smislu ZPPI-a.

2.2. Predlažu da Sud ukine osporavanu Odluku, a do donošenja odluke o zahtjevu obustavi izvršenje Odluke.

3. Osporavanu Odluku donijelo je Gradsko vijeće Grada Splita 23. rujna 2024. na temelju članka 5. stavka 1. ZSPNC-a i članka 36. Statuta Grada Splita (»Službeni glasnik Grada Splita«, 17/09., 11/10., 18/13., 39/13., 46/13. – pročišćeni tekst, 11/18., 6/20., 41/21. i 43/21. – pročišćeni tekst). Odluka je objavljena u »Službenom glasniku Grada Splita« , 67/24. od 2. listopada 2024.

4. Osporavanom Odlukom propisana su ograničenja korištenja prometnica, dopuštena vrsta prometa i ograničenje brzine u Park-šumi Marjan.

5. Prema ocjeni ovog Suda, razlozi kojima podnositelji obrazlažu zahtjev za pokretanje postupka ocjene zakonitosti osporavane Odluke dovode u sumnju suglasnost Odluke sa zakonom.

6. S obzirom na navedeno, a imajući na umu posljedice koje za adresate Odluke nastupaju njenom primjenom kao i činjenicu da odlučivanje o zakonitosti osporavane Odluke zahtijeva provođenje složenog postupka u kojemu je potrebno od donostitelja osporene Odluke, a po potrebi i od drugih tijela, pribaviti očitovanje o zahtjevu, analizirati Odluku, a osobito osporavane odredbe u svjetlu različitih mjerodavnih propisa, Sud je na temelju članka 161. stavka 2. Zakona o upravnim sporovima (»Narodne novine« , 36/24.) obustavio izvršenje osporavane Odluke do donošenja odluke kojom će odlučiti o zakonitosti osporavane Odluke.

7. Ovo rješenje ni na koji način ne prejudicira odluku ovoga Suda o zakonitosti osporavane Odluke.

Poslovni broj: Usoz-172/2024-5

Zagreb, 27. veljače 2025.

Predsjednica vijeća
 dr. sc. Sanja Otočan, v. r.